Vermiste Boksburg-man se saak opgelosGerhard Breytenbach (43) van Boksburg wat vroeër vandeesmaand as vermis aangemeld is, is dood aangetref in Pretoria. Breytenbach was op 4 Julie vir die laaste keer in Boksburg in ŉ wit Uno Fire gesien. Hy is by die Boksburg-polisiestasie as vermis aangemeld. Sy liggaam is op 6 Julie in die Ga-Rankuwa-hospitaal, Pretoria, gekry en ŉ ondersoek is van stapel gestuur. Luitenant Juanita Coetzer het Donderdag aan Maroela Media gesê Breytenbach se voertuig is, kort nadat hy as vermis aangemeld is, in Rosslyn, in die noorde van Pretoria, gevind. “ ŉ Verbyganger het hom in ŉ kritieke toestand in sy voertuig aangetref en hulp ontbied. Breytenbach is na die hospitaal geneem en is op 5 Julie omstreeks 23:00 in die hospitaal dood verklaar. Geen vuilspel word vermoed nie,” het sy gesê.